<classify> Huo ni ushindi wa pili kwa Yanga ikiifunga Taifa Jangombe idadi hiyohiyo ya mabao katika mechi ya kwanza iliyochezwa katikati ya wiki iliyopita.Mabao ya Yanga jana yaliwekwa kimiani na Andrey Coutinho dakika ya 27 kwa shuti kali lililokwenda moja kwa moja kutikisa nyavu za Polisi.Kpah Sherman aliifungia bao la pili katika dakika ya 33 kwa mashuti pia kabla Coutinho hajaongeza bao la tatu dakika ya 56 kwa mpira wa krosi ya moja kwa moja.Bao la nne la Yanga limefungwa na Simon Msuva katika dakika ya 80 kwa kuunganisha krosi ya Mrisho Ngassa. Hilo ni bao la nne kwa Msuva kwenye michuano baada ya kufunga mabao matatu katika ushindi wa mechi ya Taifa Jangombe.Matokeo hayo yanaifanya Yanga ifuzu robo fainali ikiwa na mechi moja kibindoni dhidi ya Shaba. Yanga ina pointi sita katika kundi lake A baada ya kushinda mechi mbili ikifuatiwa na Taifa Jangombe na Polisi zenye pointi tatu kila moja.Katika mechi nyingine ya jana, Mabingwa watetezi wa michuano hiyo KCCA ya Uganda waliifunga Mtente Rangers mabao 3-0.Mabao ya KCCA yaliwekwa kimiani na Herman Waswa katika dakika ya 40, na Wadri William aliyefunga mabao mawili katika dakika ya 66 na 67. Aidha Taifa Jangombe iliifunga Shaba bao 1-0. Mfungaji akiwa Shaibu Said baada ya kuunganisha pasi ya Hafidh Barik katika dakika ya tisa.  <topic>: michezo 